Je v človeški obleki, pa ni človek. *(bolha)*

Če prideneš, je manjše; če odvzameš, pa večje. *(jama)*

Previdnost je mati modrosti, kdo je pa hči? *(modrost)*

Kdaj je človek brez glave v hiši? *(ko gleda skozi okno in ima glavo zunaj)*

Kdaj je živela najlepša ženska na svetu? *(med rojstvom in smrtjo)*

Kje lajajo psi z repom? *(povsod)*

Kdo stoji med hribom in dolino? *(in)*

V gruči rastočo,
ostro pekočo,
zeleno pahljačo
skuham v špinačo. *(kopriva)*

Nikoli ne orje ne njiv ne polja,
ampak le mehko gladino mora.
Kdor še ni videl tega orača, naj ve,
da brez pluga brazde obrača. *(čoln)*

Rojen še oče ni,
sin pa že po strehi leti. *(ogenj in dim)*

Za pete te drži,
sončni prijatelj za tabo hiti. *(senca)*

Nikdar sita druge pita. *(žlica)*

Svojega gospodarja nosi,
gospod pa njega. *(čevelj)*

Eno le ima uho,
še na tisto nič ne sliši,
vendar, kaj brez nje bilo
bi pri naši hiši? *(šivanka)*

V nji je odsev višin.
V nji je globin zadah,
da je ni, je pogin,
če preveč, je preplah. *(voda)*

Trdo je in v zemlji,
a vendar ni kamen.
Črno je, a rdeče,
če vržeš v plamen. *(premog)*

Nimam glave, nimam repa,
v sebi nimam nič kosti,
moja koža, gladka, lepa,
polna znotraj je mesa, krvi. *(klobasa)*

Deklica rdeča
pod zemljo se skrila,
zunaj šopek pustila. *(redkvica)*